Il-konsumaturi Ewropej se jkunu jistgħu jgawdu l-benefiċċji kollha ta' ħlas online għal oġġetti u servizzi permezz ta' regoli ġodda li se jagħmluha iktar faċli, sikur u irħis biex wieħed ikun jista' jagħmel pagamenti onlajn. Id-Direttiva riveduta dwar is-Servizzi ta' Ħlas (PSD2), li se ssir applikabbli mit-13 ta' Jannar 2018, għandha l-għan li timmodernizza s-servizzi ta' pagamenti tal-Ewropa għall-benefiċċju kemm tal-konsumaturi kif ukoll tan-negozji sabiex iżżomm il-pass ma' dan is-suq li qed jevolvi b'mod mgħaġġel. Il-Viċi President Valdis Dombrovkis, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, stqarr: “Din il-leġiżlazzjoni hija pass ieħor lejn suq uniku diġitali fl-UE. Se tippromwovi l-iżvilupp ta' pagamenti innovattivi onlajn u bil-mowbajl li se jkunu ta' benefiċċju għall-ekonomija u t-tkabbir. Bid-dħul fis-seħħ ta' PSD2, se nkunu qed nipprojbixxu l-ħlasijiet addizzjonali għal pagamenti b'karti ta' debitu u ta' kreditu tal-konsumatur. Dan jista' jiffranka aktar minn €550 miljun kull sena għal konsumaturi tal-UE. Il-konsumaturi se jkunu wkoll protetti aħjar meta jagħmlu pagamenti." Ir-regoli l-ġodda ser: Jipprojbixxu l-ispejjeż addizzjonali, jiġifieri, spejjeż addizzjonali għal pagamenti b'karti tal-kreditu jew debitu, kemm fil-ħwienet kif ukoll onlajn; Jiftħu s-suq tal-pagamenti tal-UE għal kumpaniji li joffru servizzi ta' pagament, billi dawn jingħataw aċċess għall-informazzjoni dwar il-kont tal-pagament; Jintroduċu rekwiżiti stretti ta' sigurtà għal pagamenti elettroniċi u għall-protezzjoni tad-dejta finanzjarja tal-konsumaturi; Iżidu d-drittijiet tal-konsumaturi f'diversi oqsma. Dawn jinkludu t-tnaqqis tar-responsabbiltà għal pagamenti mhux awtorizzati u l-introduzzjoni ta' dritt ta' rifużjoni bla kundizzjonijiet (“ebda mistoqsijiet”) għal debiti diretti f'euro. Dawn ir-regoli se jkunu applikabbli mit-13 ta' Jannar 2018 permezz ta' dispożizzjonijiet li l-Istati Membri introduċew fil-liġijiet nazzjonali tagħhom f'konformità mal-leġiżlazzjoni tal-UE. Il-Kummissjoni tistieden lill-Istati Membri li għadhom ma ttrasponewx id-Direttiva biex jagħmlu dan bi kwistjoni ta' urġenza. Kuntest Id-Direttiva riveduta dwar is-Servizzi ta' Ħlas (PSD2), id-Direttiva 2015/2366/UE), proposta mill-Kummissjoni Ewropea f'Lulju 2013 u miftiehma mill-koleġiżlaturi fl-2015, hija l-iktar waħda riċenti minn serje ta' liġijiet adottati mill-UE sabiex jipprovdu servizzi ta' pagament moderni, effiċjenti u rħas u sabiex iżżid il-protezzjoni għal konsumaturi u negozji Ewropej. Tinkorpora u tħassar id-Direttiva 2007/64/KE (id-Direttiva dwar is-Servizzi ta' Ħlas, jew PSD1), li pprovdiet il-bażi ġuridika għall-ħolqien ta' suq uniku fl-UE kollha għal servizzi ta' pagament. Id-Direttiva riveduta tadatta r-regoli biex tkopri s-servizzi ta' pagament ġodda u innovattivi, fosthom l-pagamenti bl-internet u bil-mowbajl, filwaqt li fl-istess ħin, tiżgura ambjenti iktar sikur għall-konsumaturi. Għal aktar tagħrif Aktar tagħrif dwar il-PSD 2 Mistoqsijiet frekwenti dwar il-PSD 2 Mistoqsijiet frekwenti dwar l-RTS